Papersnake/gushiwen huggingface dataset:
陈彦博擢第后归拜先墓作此送之
李流谦（宋代）

霜风著林不停吹，天涯有客衣征衣。
问客今归有何得，一株老桂和根移。
读书作文四十载，浪走不啻萍在池。
束书随身乃封户，睥睨一甑蒙蛛丝。
倾囊千金劝少贬，掉头一笑吾宁饥。
学如木水有源本，朝贩夕售颜忸怩。
市倡青红衒廛陌，窈窕深闭无由窥。
清诗学自禀绳律，如嚼冰雪寒肝脾。
平生交游半豪俊，如此人物见者稀。
每项拈佳句对客诵，谓是古作非今为。
吾先君子坛级尊，子来谈笑容攀跻。
我从弱岁同砚几，如今揽镜斑鬓髭。
笑渠常遭俗眼白，短力不得相扶持。
前日提笔试外省，我亦薄宦初来归。
口占程文问中否，强弩破叶剑截泥。
十月十日夜漏尽，小奚惊梦来打扉。
云有吉报可速起，倒穿衣裳喘而也。
贺者已满坐无处，拍手怪我来何迟。
淋淳一纸见名字，仓卒未省来其谁。
喜欢不记语杂乱，但说老眼天不眵。
明朝再拜酌酒贺，屋角一丈飞虹蜺。
书生一第蜕骨耳，排风轶电方自兹。
阿兄地下唤不应，门户藉子扶寒衰。
乡闾朋旧夸地产，洗眼昼绣增叹嘻。
孤童疋马颜色异，关吏偷语惊且疑。
到家羊肥酒亦熟，山头松槚生光辉。
坟前百拜谢教育，持身愿报父母慈。
盘谷亭前白雪枝，春意稍稍回芳蕤。
尊前不可无此客，花虽不言意惨凄。
迟君急旋共一醉，青衫入手无閒时。
题王季安主簿佚老堂二首
杨万里（宋代）

造物那能恼我曹，软红尘里漫徒劳。
是中却有商量处，且道青原几许高。
韩文公画像分题
刘敞（宋代）

微言昔废绝，大道随荒榛。上下千岁间，天将复斯文。

若人实命千，述作参鬼神。横制万里波，不为流俗珍。

大音破昏聋，有若雷霆震。惜乎千莫用，竟以奇怪闻。

哀哉揭阳贬，势屈道则伸。孔子亦有言，求仁而得仁。

我昔读其书，固常见其人。迩来观遗像，忽若平生亲。

轮扁不言巧，丹青岂复真。尚存高山意，俯仰冀日新。
偈颂十七首
释智愚（宋代）

尽信书不如我书，识得个字不如忘却个字。
九经诸子徒尔藻饰，一大藏教尽是药方。
分明对物收税，何用商量一叶扁舟载大唐。
寄赵芸窗
吴惟信（宋代）

一住湖边更不移，晚年幽趣只心知。竹楼夜月供琴索，莎岸春风飏钓丝。

朝客委评新买画，骚人听说旧吟诗。神仙秘术参求遍，间泄天机向醉时。
咏史下·法正
陈普（宋代）

崎岖放虎事方新，喜怒平生便见真。
谁是孔明西道主，敢将东客罪西人。
题吴王内凉图
袁凯（明代）

微月斜侵响歊廊，芙蓉清气满金塘。
鸳鸯只傍阑干宿，也爱君王水殿凉。
念奴娇
黄应武（宋代）

乾坤开辟，桂林有、元气自来融结。石磴盘空行木杪，天柱屹然中立。窟宅幽深，泉源清远，不是灵神擘。潜通后洞，张刘万古遗迹。

输我长剑凌虚，六尘尽扫，银海秋波碧。志气飘飘游物外，惟有清风知得。唤起白龙，护持飙驭，稽首朝金阙。山灵欣喜，紫云已在诗壁。
哭黔中薛大夫
戎昱（唐代）

亚相何年镇百蛮，生涯万事瘴云间。

夜郎城外谁人哭，昨日空馀旌节还。
上元夫人步玄之曲
葛洪（魏晋）

昔涉玄真道，腾步登太霞。负笈造天关，借问太上家。

忽过紫微垣，真人列如麻。渌景清飙起，云盖映朱葩。

兰宫敞琳阙，碧空起璚沙。丹台结空构，炜炜生光华。

飞凤踶甍峙，烛龙倚委蛇。玉胎来绛芝，九色纷相挐。

挹景练仙骸，万劫方童牙。谁言寿有终，扶桑不为查。
会同风
释守卓（宋代）

君子南北我东西，瞥尔惺惺忽尔迷。一笑一狂谁会得，白云深处有猿啼。
颂古一百首
释智愚（宋代）

德山疑处问岩头，若得浑家一地愁。
父又呪儿儿呪父，冤冤相报几时休。
苏小小墓
林景熙（宋代）

歌扇风流忆旧家，一丘落月几啼鸦。
芳魂不肯为黄土，犹幻燕支半树花。
重阳前一日仲明见过留之以州会辞作此示之
李流谦（宋代）

黄菊金钱小，红萸锦纽香。
滞留成久客，邂逅作重阳。
胜友几相值，清尊聊共尝。
吾宗惯城府，幽兴负沧浪。
寄上高宰孙世则
韦骧（宋代）

乡间游处景醇全，忽忽光阴二十年。官局旧嗟踪迹远，封人今喜信音传。

才驱繁剧君应易，事夺清閒我独然。畏简未能成会合，且持诗句写拳拳。
伤春
傅煇文（清代）

几树莺啼酒未醺，声声唤起杜司勋。初三斜月今宵见，第一春雷昨夜闻。

愁欲遣时偏听雨，梦将回处尚疑云。沈郎腰细无多少，又被东风瘦几分。
题高平公
文彦博（宋代）

书从北海寄西豪，开卷才窥竦发毛。范墨韩文传不朽，首阳风节转孤高。
杂咏一百首·木兰
刘克庄（宋代）

出塞男儿勇，还乡女子身。
尚能吞北虏，断不慕西邻。
挽孺人雷氏
曾丰（宋代）

箕帚当人室，缫纫起我家。
所羞轑釜尔，其惮下机邪。
剪髻户盈屦，断丝书满车。
天何夺之速，不待服褕霞。
生老病死佛家以为四苦宋人又借此以诮权贵今反之为四绝句焉 其一
杨巍（明代）

无虑复何私，人皆孩视之。一啼并一笑，犹似未生时。
约同舍蜀人王德修三首 其二
陈傅良（宋代）

畴昔梦溯江，巴陵至瞿唐。两崖束秋旻，中有一带苍。

安流进分寸，怒去千丈强。求君竟不得，望之涕淋浪。

往日事已然，来日理未详。
题唐察院诗卷二首
刘克庄（宋代）

细读公诗屡绝编，心知妙处口难传。
言言箴儆堪垂世，历历行藏自谱年。
但觉朱弦馀倡叹，不烦玉斧玉雕镌。
小儒可是通身胆，拟为坡仙注大全。
偈颂二十五首 其十八
释智愚（宋代）

蝇见血，鹘捉鸠。拳来踢报，胶漆相投。难提掇处转风流。
独乐园记
司马光（宋代）

孟子曰：“独乐乐，不如与人乐乐；与少乐乐，不若与众乐乐。”此王公大人之乐，非贫贱所及也。孔子曰：“饭蔬食饮水，曲肱而枕之，乐在其中矣。”颜子“一箪食，一瓢饮”，“不改其乐”。此圣贤之乐，菲愚者所及也。若夫鹪鹩巢林，不过一枝；鼹鼠饮河，不过满腹。各尽其分而安之，此乃迂叟之所乐也。

熙宁四年迂叟始家洛，六年买田二十亩于尊贤坊北关，以为园。其中为堂，聚书出五千卷，命之曰“读书堂”。堂南有屋一区，引水北流，贯宇下。中央为沼，方深各三尺。疏水为五派，注沼中，若虎爪。自沼北伏流出北阶，悬注庭中，若象鼻。自是分而为二渠，绕庭四隅，会于西北而出，命之曰“秀水轩”。堂北为沼，中央有岛，岛上植竹。圆若玉玦，围三丈，揽结其杪，如渔人之庐，命之曰“钓鱼庵”。沼北横屋六楹，厚其牖茨，以御烈日。开户东出，南北列轩牖，以延凉飕。前后多植美竹，为消暑之所，会之曰“种竹斋”。沼东治地为百有二十畦，杂莳草药，辨其名物而揭之。畦北植竹，方若棋局。径一丈，曲其杪，交相掩以为屋。植竹于其前，夹道如步廊，皆以蔓药覆之。四周植木药为藩援，命之曰：“采药圃”。圃南为六栏，芍药、牡丹、杂花各居其二。每种止植两本，识其名状而已，不求多也。栏北为亭，命之曰：“浇花亭”。洛城距山不远，而林薄茂密，常若不得见。乃于园中筑台，构屋其上，以望万安、轩辕，至于太室。命之曰：“见山台”。

迂叟平日多处堂中读书，上师圣人，下友群贤，窥仁义之原，探礼乐之绪。自未始有形之前，暨四达无穷之外，事物之理，举集目前。所病者，学之未至，夫又何求于人，何待于外哉！志倦体疲，则投竿取鱼，执衽采药，决渠灌花，操斧剖竹，濯热盥手，临高纵目，逍遥相羊，唯意所适。明月时至，清风自来，行无所牵，止无所柅，耳目肺肠，悉为己有，踽踽焉、洋洋焉，不知天壤之间复有何乐可以代此也。因合而命之曰：“独乐园”。

或咎迂叟曰：“吾闻君子之乐必与人共之，今吾子独取于己，不以及人，其可乎？”迂叟谢曰：“叟愚，何得比君子？自乐恐不足，安能及人？况叟所乐者，薄陋鄙野，皆世之所弃也，虽推以与人，人且不取，岂得强之乎？必也有人肯同此乐，则再拜而献之矣，安敢专之乎！”
木犀花 其一
方一夔（宋代）

此花习气爱巉岩，不受红尘点碧衫。地把鹫峰移境界，天教蟾窟堕尘凡。

瑶林摵摵敲残玉，金屑霏霏贮满函。月影徘徊花影乱，待携双盏与君衔。
题水仙
赵孟坚（宋代）

自欣分得槠山邑，地近钱塘易买花。
堆案文书虽鞅掌，簪瓶金买且奢华。
酒边已爱香风度，烛下独怜舞影斜。
礬弟梅兄来次第，搀春热闹令君家。
鹧鸪天 其二 登石鼓合江亭
王炎2（宋代）

千里倦游客，老眼厌尘烟。蒸湘平远，他处无此好江山。

把酒一平欸乃，过了黄花时节，水国倍生寒。输与沧浪叟，长伴白鸥闲。

傍江亭，穷杳霭，踞巉岩。水深石冷，闻道别有洞中天。

待倩灵妃调曲，唤起冯夷短舞，从此问群仙。云海渺无际，波涌缓移船。
游钱塘青山李隐居西斋（一作李郢诗）
许浑（唐代）

小隐西亭为客开，翠萝深处遍苍苔。林间扫石安棋局，

岩下分泉递酒杯。兰叶露光秋月上，芦花风起夜潮来。

云山绕屋犹嫌浅，欲棹渔舟近钓台。
桥亭卯饮
白居易（唐代）

卯时偶饮斋时卧，林下高桥桥上亭。松影过窗眠始觉，

竹风吹雨醉初醒。就荷叶上包鱼鲊，当石渠中浸酒瓶。

生计悠悠身兀兀，甘从妻唤作刘伶。
读子虚赋
陈洎（宋代）

听辞深怅不同时，及到同时位大卑。
争似唐皇将颇牧，禁中言下用无疑。
满庭芳（赋湘梅）
周密（宋代）

玉沁唇脂，香迷眼缬，肉红初映仙裳。湘皋春冷，谁翦茜云香。疑是潘妃乍起，霞侵脸、微印宫妆。还疑是，寿阳凝醉，无语倚含章。

绛绡，清泪冷，东风寄远，愁损红娘。笑李凡桃俗，蝶喜蜂忙。莫把杏花轻比，怕杏花、不敢承当。飘零处，还随流水，应去误刘郎。
盆兰
释居简（宋代）

采采芳根绿缀苔，一茎只放一花开。畹中好恶非同调，林下薰莸各有才。

惜此国香无地种，知它楚些为谁哀。小留鹤帐梅梢月，倘伴高情入梦来。
闻李将军至建康
戴复古（宋代）

匹马径趋府，将军意气多。
来依汉日月，思复晋山河。
边将惭尸素，朝臣奏凯歌。
分明御徂诈，得失竟如何。
挽吕东莱二首 其二
邵浩（宋代）

道统传千载，儒风振一时。心诚师孔孟，业广慕皋夔。

感凤方兴叹，书麟尚措辞。一朝梁木坏，吾党可胜悲。
偈颂一百六十九首 其七十七
释智朋（宋代）

分皮分髓诳盲聋，污却嵩山熊耳峰。只履携归葱岭去，贼身何处不相逢。
听天台处士弹琴
文同（宋代）

处士得琴要，谁师师自然。
为言秋思好，因听夜声圆。
耳出淫哇外，心摇寂寞前。
广陵君且止，不欲慢商絃。
酬张少府
王维（唐代）

晚年唯好静，万事不关心。(唯 一作：惟)
自顾无长策，空知返旧林。
松风吹解带，山月照弹琴。
君问穷通理，渔歌入浦深。
书雨
陆游（宋代）

仲冬候始寒，丙夜天正黑。
雨来挟风助，吼击不遗力。
声如拔高挟，势若伐强国。
初忧老柏折，遂恐石笋踣。
乾坤本无心，百神各效职。
蛟龙斗岁暮，豪横理莫测。
农功幸已成，龙怒亦会息。
屋漏何足言，袖手姑默默。
正月二十六日寄端中丞索和 其一
张荫桓（清代）

稠叠兰丛最善歌，如簧声调倚云和。断肠总是巫峰雨，射影潜掀太液波。

不学世犹夸獬豸，有容海亦厌蛟鼍。青春年伴还乡日，白傅青山兴若何。
襄阳过孟浩然旧居
陈羽（唐代）

襄阳城郭春风起，汉水东流去不还。

孟子死来江树老，烟霞犹在鹿门山。
次韵周秀才
陈造（宋代）

暇日枝筇对摇落，衰年悲感为谁多。
政疏里俗有嗫呫，身远贵游无孰何。
耐病阻陪吹帽醉，祛愁聊复击樽歌。
诗来起我湖海兴，梦逐狎鸥分白波。
三月十二日河上口号
吴兆骞（清代）

三月归鸿满塞天，流澌日暮尚凄然。自从身逐乌龙戍，不识春风二十年。
行年
陆游（宋代）

行年过七十，与世两相忘。
墨沼龟鱼乐，药园芝术香。
吾生一虫臂，世路几羊肠。
楮弁新裁就，翛然学道装。
观水知西涨必盛作
黎简（清代）

西潦将盛时，水气凉朝晚。诸山泛寸碧，散若齿初龀。

云染黄泥平，海攒赤岳坌。我怀邕州居，飞檐俯江楯。

江中砥巨石，团此千里忿，声骄溢地剩，势横浮天转。

夜夜西北极，幂幂雷雨奋。云喷黑磐车，电掣阴火靷。

方增眼浩浩，何处泪泯泯。儿时所习见，往往亟三板。

江楼歙张动，下若战蛟蜃。崖崩骇剥肤，舍避走绝膑。

牛马安可辨，渚涘无有畛。长蝮作雾游，高鸢折风抎。

郡国坐眨瞬，乡路无远近。转愁水角壮。谁喜滩面尽。

大象回悬河，哀彘激坏堰。峥嵘黔滇巅，滥觞始谁引。

端州扼东吭，倒吸西势紧。石门束相雄，峡山岌欲偃。

并力趋峡外，始杀得平远。有如万里行，开襟解劳轸。

廿年广州住，住久神魄稳。他时远游归，床席水石殷。

险梦入险坎，虚舟掷虚牝。今无滑吾和，亦不嘉我遁。

懒非媚川虬，饱类饱河鼹。去年畬早田，求益反以损。

播种既数亩，捞谷不盈稛。今年稛也无，眠食学蚕蠢。

乾没母训数，湿灰妻爨谨。佐饭鱼龙羹，白小煮醢笋。

门前水篱傍，竹韧罾可幰。遥知芦村阔，自见茅屋隐。

渔歌深未出，剡棹行屡返。斯人不沈浮，穷年因曼衍。

且将凫翁盟，恐被达者哂。
暮过山村
贾岛（唐代）

数里闻寒水，山家少四邻。
怪禽啼旷野，落日恐行人。
初月未终夕，边烽不过秦。
萧条桑柘外，烟火渐相亲。
故资政忠惠韩公挽词 其二
韩驹（宋代）

忆在昭文馆，垂绅看立朝。敢论同自出，但喜识高标。

有子仍持橐，如公合珥貂。伤心邺城路，宰树结寒飙。
寄新息家叔
陈与义（宋代）

风雨淮西梦，危魂费九升。
一官遮日手，两地读书灯。
见客深藏舌，吟诗不负丞。
竹林虽有约，门户要人兴。
次陈择之游湖韵
张栻（宋代）

落日游鱼上，青林白鸟过。
稻香来隔岸，岩影占清波。
招隐何年赋，寻幽此地多。
晚凉容纵棹，听我采菱歌。
送顾圣之游楚时余将往金陵三首 其二
卢楠（明代）

迢遥巫山阳，曾伫神女节。君今过此地，坐见綵云灭。

葳蕤瑶草芳，窈窕翠华结。为我一致之，沉念紫烟别。
暴雨
陆游（宋代）

黑云如龙爪，白雨如博棋。
老屋处处漏，此夕将何之？岂惟移床避，殆欲悬釜炊。
扰扰舍中人，具食不以时。
儿女乃可怜，赤脚啼午饥。
语儿姑少忍，开霁会有期。
万州
范成大（宋代）

晨炊维下岩，晚酌舣南浦。
波心照州榜，云脚响衙鼓。
前山如屏墙，得得正当户。
西江朝宗来，循屏复东去。
官曹倚岩栖，市井唤船渡。
瓦屋仄石磴，猿啼闹人语。
剔核杏余酸，连枝茶剩苦。
穷乡固瘠薄，陋俗亦寒窭。
营营谋食艰，寂寂怀磗诉。
昔闻吏隐名，今识吏隐处。
东柯院妖谑杜令
佚名（唐代）

虽共蒿兰伍，南朝有宗祖。莫打绿袍人，空中且歌舞。

堪怜木边土，非儿不似女。瘦马上高山，登临何自苦。
寿宁庵夜宿
袁华（明代）

偶成绰山游，西风吹落日。
大田登禾黍，高林收枣栗。
仰羡松柏姿，俯惭蒲柳质。
石县王果崖，花雨维摩室。
白雪浮茗瓯，缥囊散书帙。
抚事困诛求，拯时乏经术。
纷争若蝼蚁，相持如蚌鹬。
可怜鸱吓鼠，何异裈处虱。
郊居便樵苏，野服忘巾栉。
独乐五亩园，素封千树橘。
被酌坐逃禅，铭墓亲操笔。
梦幻前后身，道悟中边蜜。
剧谈更抵掌，展席成促膝。
煌煌斗回杓，耿耿月离毕。
水声远澎湃，竹影互蒙密。
清坐不知疲，东方启明出。
乳燕飞（寿周耐轩）
刘辰翁（宋代）

曾授茅山记。共当年、二百七十，又三甲子。昨上云台占云物，占得景风南至。又恰是、封侯千岁。行遍神州河洛外，早归来、庭下槐阴翠。春万户，共生意。

溪翁图是参同契。想金丹、圆成功行，活人相似。顾我尊前歌赤壁，生子当如此耳。笑华发、东坡年几。弟不如人今老矣，看龙头、霄汉雌龙尾。呼白石，为公起。
行路难
陆深（明代）

劝子一杯酒，听歌行路难。日落豺狼满，山深风雨寒。

出关鸡作使，度岭鸟同盘。兵后人家少，蓐食带冰餐。
次韵夏楚材登山阳故城有感
俞德邻（宋代）

金粟松摧故国荒，春秋未作叹诗亡。十年漂泊家千里，百代兴衰梦一场。

蠙浦风清波鸭绿，渔梁春暖酒鹅黄。相逢且尽尊前醉，莫遣愁多白发长。
三月三日雨作遣闷十绝句 其一
杨万里（宋代）

行春莫放一日一，修禊仍逢三月三。忍遣晴光作阴雨，更将急溅涴春衫。
花下
舒岳祥（宋代）

扫石坐花阴，花阴复满襟。
此时真昼锦，富贵亦何心。
陈隐君挽新
魏了翁（宋代）

新息亡人过，关西畏己知。
袖无漫灭刺，门鲜在亡辞。
庭下荆三树，坟前桂一枝。
堂堂风木根，掩泪读邕碑。
哭静闻禅侣 其二
徐弘祖（明代）

崎岖千水复千山，戒染清流忍垢颜。鱼腹卧舟宁众谪，龙华寄榻转孤潸。

可怜濒死人先别，未必浮生我独还。含泪痛君仍自痛，存亡分影不分关。
戏书燕几
陆游（宋代）

平生万事付天公，白首山林不厌穷。
一枕鸟声残梦里，半窗花影独吟中。
柴荆日晚犹深闭，烟火年来只仅通。
水品茶经常在手，前身疑是竟陵翁。
社日不饮
宋恭甫（宋代）

漪漪细浪生蒲叶，剪剪轻风破柳芽。
不饮恐孤今日社，强随儿女插桃花。
答王侍郎和紫极宫诗
刘克庄（宋代）

侍郎如苍官，岁寒友梅竹。
步行以当车，瓢饮不如掬。
旧人存者少，灵光岿然独。
朝野推意新，州闾敬齿宿。
嗟余诗学浅，未敢窥耳环卜。
朱弦才一倡，白圭费三复。
共谈端平事，前局尚堪覆。
愿言介眉寿，江乡秫田熟。
题胡徵君器之和陶轩
虞集（宋代）

春木晨荣，秋华夕滋。流云行天，逝者如斯。柴车葛巾，曷能归来？

我怀古人，徒诵其诗。有美君子，尚友先觉。靡觞不咏，无咏不属。

岂无他人，孰此追躅？优哉游哉，君子之乐。吾侪小人，力绌乃休。

犹可以驰，曷其停辀？卷舒无闷，入圣实优。敢以未成，窃方前修。

祖德之述，尚论其世。我独何无，夙坠羁絷。闻君赞歌，祇以生愧。

既曰知非，请勖馀岁。
扬道中感事兼简史馆丁学士
王禹偁（宋代）

淮边为郡再相逢，又得同途赴九重。
顾我尚骑天厩马，共君遥想鼎湖龙。
贾生北望朝文帝，白傅何期哭宪宗。
携手驿桥残照里，断魂空对隔江峰。
己巳新春 其二
陆文圭（元代）

年年春色先催柳，万紫千红次第开。零落墙阴人不问，可怜残雪一株梅。
题张光禄纪游画卷六首 其三 皋兰观猎
李英（清代）

白草黄沙羽猎齐，将军鏖战马频嘶。筹边已断匈奴臂，百万蒐田大夏西。
元旦二首
郑刚中（宋代）

傍城山曲处，草径一居幽。
元夕孤灯里，残香静夜头。
久晴无苦冷，独坐祗清愁。
也拟寻诗句，吟哦醉却休。
偈颂一百零四首
释绍昙（宋代）

薄福住山，百无所取。
何以表勤，惟诚为主。
祈晴便得晴，祈雨便得雨。
偈五首
释子淳（宋代）

乾坤之内，宇宙这间，
中有一宝，秘在形山。
次韵谢胡清卿
王炎（宋代）

殷勤访我到山中，一笑依然尚讳穷。
气老绝非年少锐，诗新殊胜旧时工。
剧谈不惜麈尾落，归路难淹马首东。
若遇故人相借问，为言衰朽学农功。
金缕曲 题嫂汪玉英拈花倚鹿小照并挽之
刘琬怀（清代）

画里添呜咽。记茫茫、几番欢聚，几番离别。十数年来浑似梦，愁绪那堪细说。

剩幼女、情怀难割。何事天公耽播弄，起寒灰、滚滚都成劫。

盈串泪，向空滴。

孤坟母子遥相接。最凄凉、荒烟细雨，白杨萧瑟。料得泉台长夜里，不省伤心欲绝。

早悟彻、红尘完缺。一笑拈花芳草地，算今生、疑案先归结。

回首处，暮云合。
和王倅见惠十篇
曹勋（宋代）

道远一跬步，心勤每侨如。
荷深露初下，翠密红亦疏。
是知诗兴多，剩寄怀人书。
宫词 其二十六
张公庠（宋代）

仙韶一部选轻盈，独得君王记姓名。中使忽来催侍宴，匆匆不许暂调笙。
繭窝
曹勋（宋代）

百年三万六千场，拟挈乾坤入睡乡。
世事何常云聚散，古人安在草荒凉。
不禁杜宇催春老，莫怪吴蚕作繭忙。
已擅一丘吾事足，人间蚁蛭自侯王。
襄邑道中赠孙天予子礼三首 其三
吕颐浩（唐代）

弟兄交契比雷陈，白首相看意转亲。收拾壮怀同老去，江皋他日幸相邻。
用韵寄四川总领陈郎中
项安世（宋代）

天上归来睡九春，一封黄牒拜除新。
赤城洞府今为主，抚掌群仙总是宾。
史记·绛侯周勃世家
司马迁（两汉）

周勃卒，文帝感其功，诏择其子最贤者，人举亚夫，遂荫亚夫条侯为续。后元六年，匈奴大入边，亚夫军细柳以备胡。上自劳军细柳，先驱至，不得入。日：“天子且至！”军门都尉日：“将军令日：‘军中闻将军令，不闻天子之诏。，”上至，又不得入，乃使使持节诏将军，亚夫乃传言开壁门。文帝日：“嗟乎，此真将军矣！可得而犯邪？”孝文且崩时，诫太子曰：“即有缓急，周亚夫真可任将兵。”孝景三年，吴、楚反。以亚夫为太尉，东击吴、楚。因自请上日：“楚兵剩轻，难与争锋。愿以梁委之，绝其粮道，乃可制。”上许之。太尉既会兵荥阳，吴方攻梁，梁孝王请救。太尉引兵东北走昌邑，深壁而守。梁日使使请太尉，太尉不肯往。梁上书言景帝，景帝使使诏救梁。太尉不奉诏，坚壁不出，而使轻骑兵绝昊、楚兵后食道。吴兵乏粮，数欲挑战，终不出。吴兵既饿，乃引而去。太尉出精兵追击，大破之，於是诸将乃以太尉计谋为是。由此梁孝王与太尉有卯。归，迁为丞相，景帝甚重之。景帝废栗太子，丞相固争之，景帝由此疏之。而粱孝王每朝，常与太后言条侯之短。匈奴王徐卢降，景帝欲侯之。丞相亚夫曰：“彼背其主降陛下，陛下侯之，则何以责人臣不守节者乎？”景帝曰：“丞相议不可用。”亚夫因谢病，中元三年，以病免相。后条侯子坐买官器，事连条侯。书既闻上，上下吏。吏簿责条侯，条侯不对。景帝骂之曰：“吾不用也。”召诣延尉。延尉责曰：“君侯欲反邪？”亚夫曰：“臣所买乃葬器也，何谓反邪？’’吏曰：“君侯纵不反地上，即欲反地下耳。”吏侵之益急，因不食五日，呕血而死。史公曰：亚夫之用兵，持威重，执坚刃，穰苴曷有加焉？惜其足己而不学，守节不逊，终以穷困。悲夫！
老学庵北窗杂书七首 其四
陆游（宋代）

小龙团与长鹰爪，桑苧玉川俱未知。自置风炉北窗下，勒回睡思赋新诗。
春日过蒋奉常
欧大任（明代）

丹凤城边紫陌长，容台犹许客登堂。湘漓故国连南粤，燕赵他年望太行。

散吏自趋廷尉府，过江谁作尚书郎。汉家礼乐今方盛，七字看君赋柏梁。
新寒戏简尤延之检正
杨万里（宋代）

逗晓添衣并数重，隔哺剩热尚斜红。
秋生露竹风荷外，寒到云窗雾合中。
半点暄凉能几许，古来豪杰总成空。
木犀香杀张园了，雪嗅金挼欠两翁。
和座主相公雨中作
姚合（唐代）

清气润华屋，东风吹雨匀。花低惊艳重，竹净觉声真。

山际凝如雾，云中散似尘。萧萧下碧落，点点救生民。

缓洒雷霆细，微沾瓦砾新。诗成难继和，造化笔通神。
自咏
蔡沈（宋代）

世事多颠倒，惟仁实可依。
几多豪富贵，少不草莱归。
孺子宅犹在，令公园已非。
踌躇不能去，端恐寸心违。
与衣石师同住小漫山赋赠
成鹫（清代）

经年一室掩重扉，白首逢君共息机。但解馀生聊寄迹，何妨随地暂相依。

天寒埽雪煎香茗，日暮栽云补衲衣。此外山中了无事，数声清磬鹤飞归。
神步山登青云塔周览鉴海之胜次明倪公尚忠石刻韵 其二
王文诰（清代）

立锥面面水天宽，偪仄身如坐井阑。日色忽来衣上过，佛容陡落镜中看。

圣贤清浊惟评酒，耳目聪明孰具官。祇有名贤遗韵在，清辉常映月团团。
悲歌六章 其五
郁植（清代）

流沙北去弱水东，琅玕作树珠为宫。藐姑仙子冰雪容，导以翠为双青童。

我欲从之问丹诀，直与天地同无终。秦王汉武皆英雄，楼船浩荡乘长风。

狞龙吹水作山立，三千娇女沉渊中。骊山茂陵空白骨，不死之药何时逢？
在渭阳赋诗
王伟（南北朝）

平明听战鼓，薄暮叙存亡。楚汉方龙斗，秦关陈未央。
自君之出矣二章 其一
孙一元（明代）

自君之出矣，冷煖何所依。不能见君面，但见箧中衣。
挽想庵和尚
常挺（宋代）

想庵住世大玲珑，脱壳谁知脱屣同。
现相维尘非是病，到头法喜本是空。
一尘顿灭灵台上，万动都销烈焰中。
从此尺丘藏卵塔，白云流水任西东。
调笑令·罗袖
王建（唐代）

罗袖，罗袖，
暗舞春风依旧。
遥看歌舞玉楼，
好日新妆坐愁。
愁坐，愁坐，
一世虚生虚过。
文宣王及其弟子赞
宋高宗（宋代）

伯夫荥阳，实惟令德。
优入圣门，过不留迹。
道以目传，妙则心识。
倚欤伟欤，后代之则。
晚眺二首
林季仲（宋代）

病与老相守，慵思静自便。
故园三径菊，归路一蓑烟。
高下云连谷，纵横水护田。
凄凉千古事，簇簇夕檐前。
熙宁癸丑季冬十有三日某被旨谢雪于济祠已事与秘书监
文彦博（宋代）

下马入枋口，漾舟缘碧溪。雪消山骨瘦，风定浪头低。

数里复登岸，群贤俱杖藜。徘徊岩石畔，寻觅退之题。
送以宁妹倩之白都纳省觐 其一
敦敏（清代）

客路三千里，秋声一雁过。大风看渤海，落日渡辽河。

山势长城远，霜威古塞多。萧条愁折柳，莫漫唱离歌。
蒲萄架
杨万里（宋代）

才喜盘藤卷叶生，又惊压架腤阴成。
夏褰凉润青油幕，秋摘甘寒黑水精。
近竹犹争一尺许，抛须先罢两三茎。
今年乞种西江去，长是茅斋怯晚晴。
皑如山上雪
曹勋（宋代）

皑如山上雪，凛冽生阴寒。
狐狸卧深穴，猛虎饥不眠。
下有千尺松，埋没多摧残。
山椒冠丛祠，寂寞无孤烟。
傍有古战场，鬼哭声烦冤。
灯火断城郭，鸡犬杂喧喧。
朝官急征夫，迫促争后先。
柴门不得闭，行者不得还。
何当霁风雪，岩岫开南山。
山居八咏
常达（唐代）

身闲依祖寺，志僻性多慵。少室遗真旨，层楼起暮钟。

啜茶思好水，对月数诸峰。有问山中趣，庭前是古松。

晚望虚庭物，心心见祖情。烟开分岳色，雨雾减泉声。

远树猿长啸，层岩日乍明。更堪论的意，林下笋新生。

一室尘埃外，翛然祗么常。睡来开寝帐，钟动下禅床。

溪浸山光冷，秋凋木叶黄。时提祖师意，欹石看斜阳。

西来真祖意，只在见闻中。寒雁一声过，疏林几叶空。

心闲怜水石，身老怯霜风。为报参玄者，山山月色同。

真性寂无机，尘尘祖佛师。日明庭砌暖，霜苦药苗衰。

汲水和烟酌，栽松带雪移。好听玄旨处，猿啸岭南枝。

古寺凭栏危，时闻举妙机。庭空月色净，夜迥磬声移。

漏转寒更急，灯残冷焰微。太虚同万象，相谓话玄微。

胡僧论的旨，物物唱圆成。疏柳春来翠，幽窗日渐明。

禅心清石室，蝶翅覆花英。好听谈玄处，乔松鹤数声。

祖祖唯心旨，春融日正长。霜轻莎草绿，风细药苗香。

月满真如净，花开觉树芳。庭前莺啭处，时听语圆常。
绍兴以后祀五方帝六十首 送神用《高安》。
郊庙朝会歌辞（宋代）

沆砀白藏，顺成万宝。有来德馨，于昭神妥。露华晨晞，飙驭聿还。

介我嗣岁，泽均幅员。
野步
方岳（宋代）

秋风欲下题诗叶，午枕初醒破闷茶。
六七里行溪诘曲，二三子闷酒讙哗。
乾坤何似一传舍，日月不停以转车。
富贵政妨人作乐，抵须辛苦问乘槎。
太极图
朱继芳（宋代）

动静无端画一圈，分明擘破又浑全。日光漏得先天意，钻入书窗个个圆。
山沧溟隐谷应制
吴伯宗（明代）

千叠龙蟠列翠崖，万年鳌脊奠蓬莱。岚光每向天边起，云气常从海上来。

远近林峦金碧炫，参差楼阁画图开。沧溟隐者神仙客，几度乘风轶九垓。
留题浯溪
曾宏正（宋代）

开元初政尽精明，岁晚色□□牝晨。胡雏养虎自遗患，马嵬□袜生战尘。

幸哉有子系民志，宗祏将倾犹未坠。当时监国若□避，大物必归安与史。

较轻量重法受恶，父子至情休责备。南内凄凉叶落时，尚胜公侯草间市。

镂刻摹写皆瑰词，□□以颂而以规。我来解嘲千载后，□起九京共评之。
复用前韵答鲁直并呈明略
晁补之（宋代）

黄子人谈不容口，岂与常人计升斗。
文章屈宋中阻艰，子欲一身追使还。
离骚憭栗悲草木，幽音细出芒丝间。
阳春绝句自云上，折杨何烦嗑然赏。
横经高辩一室惊，乍似远人迷广城。
隔河相和独许我，枯卉亦有条之荣。
廖君不但西南美，谁见今人如是子。
多髯府掾正可谑，蛮语参军宁素喜。
君不见古来皆醉餔糟难，沐浴何须仍振弹。
斲冰无处用兰拽，芙容木末安能攀。
只无相报青玉案，自有平子愁关山。
西湖春晓
王镃（宋代）

金波滟滟日煇煇，绿树牵风晒柳丝。
湖阔翠禽飞不过，浮荷叶上立多时。
和季敌戏书
李彭（宋代）

短草被南陌，晴丝飏幽轩。心静境云寂，默居宣妙言。

林深鸟乌乐，花繁蜂蝶喧。是中即真意，何须祇树园。
水龙吟
刘志渊（金朝）

宦途驰骤心贪职。官事何时能毕。力饶射日，名高为复，到今何济。

休道功名遂。好身退、紧寻归计。啖古人糟粕，放怀湖上，泛扁舟，乐真味。

颖悟安闲云水，恣逍遥、坦然无累。豁天宽胸臆，调神养气，无萦无系。

性命俱相契。露实相、混融三际。看自强手段，斩钉截铁，把尘缘弃。
梦芗阁次五叔父韵
陈廷绅（清代）

久客消间俗累轻，凭阑凝望远山平。眼前树影横秋色，耳底溪流咽雁声。

惜忆香醅消旅邸，于今诗思落江城。探幽恰喜无余事，自向空阶彳亍行。
代祀过信州苍岩贰守贻诗次韵以谢
吴当（元代）

群飞凡羽见孤凰，胸臆皆成五色章。奕世公侯存故国，先朝相色踵遗芳。

银筝自度新调曲，金鸭时焚旧赐香。惭愧相逢即相别，江东云树寸心长。
致政侍读孙蔓叔挽辞二首
苏颂（宋代）

英祖修官日，先皇出震年。
甘泉方授职，少海继登贤。
望积公台久，恩从诔册宣。
遗思满京邑，曾议市租钱。
洞仙歌·题于青龙潭小补桥所摄照片
陈家庆（清代）

凭肩笑语，漫寻幽芳径。秋水寒潭照双影。喜兰襟清泚，蕙带飘潭，还又是、旧日酒怀诗鬓。

一声长啸处，惊起苍龙，来向空山听高咏。小坐共忘机，碧树愔愔，好占取、松阴蕙磴。

问赁庑、伯鸾待何时，便五噫歌成，可能偕隐。
樵声蝉声相杂
王履（宋代）

悠扬樵音窅欻中，似将律吕与蝉通。
出山一见皆平地，尚待朝南暮北风。
九月二日梦后寄裴如晦
梅尧臣（宋代）

裴生安健否，试问雁经过。处士赋鹦鹉，将军养骆驼。

食鱼今饱未，索米奈贫何。昨夜分明梦，持书认篆窠。
依韵酬吴春卿二首其一·鹤
范仲淹（宋代）

华亭孤立病时身，终日徘徊尚海滨。
露掌思高还警夜，芝田音断欲务春。
千年灵气何求药，八变奇姿已过人。
莫厌在阴犹寡和，九臯非晚见精神。
雪二首
司空曙（唐代）

乐游春苑望鹅毛，宫殿如星树似毫。

漫漫一川横渭水，太阳初出五陵高。

王屋南崖见洛城，石龛松寺上方平。

半山槲叶当窗下，一夜曾闻雪打声。
皇帝上礼抚事述怀
李峤（唐代）

配极辉光远，承天顾托隆。负图济多难，脱履归成功。

圣道昭永锡，邕言让在躬。还推万方重，咸仰四门聪。

恭已忘自逸，因人体至公。垂旒沧海晏，解网法星空。

云散天五色，春还日再中。称觞合缨弁，率舞应丝桐。

凯乐深居镐，传歌盛饮丰。小臣滥簪笔，无以颂唐风。
永嘉巡检张侍禁廨舍辟洞名黄石
华镇（宋代）

下邳逋客赤松侣，兴薄云天寄廛市。五世鸣钟不自矜，肯向人前进遗履。

素灵将倾赤精奋，羽翼当资天下士。夜半殷勤授素书，历历商郊阪泉旨。

西过陈留得沛公，云蒸龙跃相因倚。剪嬴倾项成帝业，庙谋胜算皆予起。

汉家明堂穷壮观，楹栋能收真杞梓。清尘独步千载上，名实谁可继其美。

君家绪系出南阳，世服戎衣登禄仕。凤毛益使家声振，新以七书见天子。

君居无事若山居，退食小斋日经始。茨茅涂土完且洁，栽花接果盈阶戺。

风月江山散不收，标题黄石宁虚尔。应怀祖武日自砺，功名将使旂常纪。

今日中原久太平，颂声交作干戈止。南过铜标束带方，玉帛梯航馀万里。

惟有祁连及贺兰，朝廷未欲知疆理。傥推汉幄从衡术，定远将军何可拟。
晚泊青县怀励文恪公
陈廷敬（清代）

山阳笛里声，凄断催人去。遥遥河上帆，渺渺烟中树。

回首蓬莱宫，高话沧洲趣。何处君钓游，远道犹反顾。
满江红
潘牥（宋代）

筑室依崖，春风送、一帘山色。沙鸟外，渔樵而已，别无间客。醉后和友眠犊背，醒来瀹茗寻泉脉。把心情、分付陇头云，溪边石。身未老，头先白。人不见，山空碧。约钓竿共把，自惭钩直。相蜀吞吴成底事，何如只抱隆中膝。漫长歌、歌罢悄无言，看青壁。
次韵龚养正送水仙花
范成大（宋代）

色界香尘付八还，正观不起况邪观。
花前犹有诗情在，还作凌波步月看。
题竹赠表兄徐齐纨庾使南归
吴希贤（明代）

银床风起雪梦酣，鹧鸪日暮啼江南。江南秋意满林坞，天仙握佩云毵毵。

绶溪孙子壶南住，平生剩有潇湘趣。翠袖年来别恨多，且拾琴书赋归去。

故园到日秋色阑，相看喜有青琅玕。珊瑚石畔坐凉月，自把瑶笙招紫鸾。

泠泠高兴不可极，人在瀛洲正相忆。清风三径莫教荒，会卜他年来借宅。
次韵答钟静远
吕留良（清代）

身似春江乱石矶，风波砥尽势相违。纵横妙手千年误，检点从头万事非。

记得名园镫照失，重来古路草痕微。可怜杜宇殷勤意，曾唤游魂几个归。
瀛台赐宴拔达山来使即席得句
弘历（清代）

归俘献馘识忠诚，贡使随来万里行。第一西方足嘉国，无双天下此都京。

俾观礼乐三千盛，待赏烟花午夜明。重译又须宣象寄，筠冲语异逮濛瀛。
故相国燕国公于司空挽歌二首
刘禹锡（唐代）

雕弓封旧国，黑弰继前功。十年镇南雍，九命作司空。

池台乐事尽，箫鼓葬仪雄。一代英豪气，晓散白杨风。

阴山贵公子，来葬五陵西。前马悲无主，犹带朔风嘶。

汉水晋山郭，襄阳白铜鞮.至今有遗爱，日暮人凄凄。
归人争渡喧
林希逸（宋代）

野外炊烟起，沙边带日明。归村人合遝，问渡晚喧争。

暝色催行客，长江阻去程。帆轻斜照影，语杂远闻声。

隔岸招尤急，栖鸦过亦鸣。茅檐何处是，儿女想相迎。
高邮阻风骑行至界首驿
姚绶（明代）

策马湖堤上，来帆拂去鞍。断楂依浦溆，衰柳映风湍。

轩冕追随易，庭闱致养难。年年好秋色，多在异乡看。
句
陈从古（宋代）

礼部又开南省傍，卖花羞听叫文官。
故太夫人章氏挽词二首
范成大（宋代）

积庆今如许，生儿得宁馨。
轲亲躬授教，韦子世传经。
寿斝明卿月，安舆拱使星。
市桥何处在？梦断一溪青。
耕乐
薛嵎（宋代）

躬耕乐道真吾事，三聘看来未是荣。
时尚可为君更悟，何妨藜藿度残生。
山居
叶茵（宋代）

古木环池竹数竿，疏篱补菊屋三间。
白云不放红尘入，无怪山人懒出山。
欧阳宪使过访时在山居奉谢
皇甫汸（明代）

卧病年来与世忘，故人何事到江乡。新从北阙承恩下，遥指西湖去兴长。

郑子隐居邻谷口，石家别业在河阳。多惭门外堪罗雀，犹遣高车过草堂。
次韵游福严寺
释德洪（宋代）

下临烟雨凭危栏，游客新辞禁从班。露湿衣巾近云汉，风吹笑从落人间。

曾闻诗律如彭泽，想见风神似鲁山。何日三人成品坐，夜窗参论到更阑。
苍官台
耶律铸（宋代）

谁赞君侯缔构功，尽收形胜压天东。洪流下瞰朝宗远，叠嶂横陈堡塞雄。

凤阙凝眸云掩霭，鸡林指掌树冥濛。髯龙似识登龙意，时摆寒梢弄晚风。
思江南
方干（唐代）

昨日草枯今日青，羁人又动望乡情。

夜来有梦登归路，不到桐庐已及明。
西江月（寿王之朝）
陈著（宋代）

华冑眼青气脉，仙风斑白须眉。儿孙玉雪满庭帏。家庆人间难比。

浮世事等云过，平生心有天知，举杯相约小看时，岁岁梅花里醉。
家藏旧画效前人论画绝句各系一诗 其十
陈式金（清代）

神仙翰墨世间珍，飘渺高空气浑沦。一片清光笼楮墨，教人恍若对阳春。
次韵范景文莺字早字二首
方回（元代）

深衣讲儒业，羽衣学仙道。
变性欲变衣，又谓田衣好。
三叉路口人，左右惑忧抱。
不如从我游，一醉玉山倒。
美岂无苏小，富亦有王老。
谁能一斗间，百篇挺华藻。
范侯诗酒流，观国声誉早。
睥睨蛉蜾豪，百万可一扫。
泛霅溪 其一
程公许（宋代）

旱暵连旬塘水浑，移舟来泛霅溪云。溪边钓隐如无恙，那不嗤人骨俗氛。
江夏秋怀三首 其二
贺铸（宋代）

人物骎寻迫暮迟，秋风万里来如期。幽虫切切竟何道，羁燕如如将安之。

洛下微吟聊拥鼻，西山爽气为支颐。肯将翰墨悲流落，寄语三闾彼一时。
近村暮归
陆游（宋代）

莫笑山翁雪鬓繁，归休幸出上恩宽。
鲎樽恰受三升酝，龟屋新裁二寸冠。
僧阁鬻茶同淡话，渔舟投钓卜清欢。
还家欲作诸孙赠，村路累累柿未丹。
游翠眉用苏黄门子由韵
汪晫（宋代）

黛拂蛾眉两月弯，虚亭著与小三间。吾翁先见如樗里，此老遗三比岘山。

千仞远峰和我瘦，一庭芳草伴春閒。登临涕落当年事，不见仙人玉雪颜。
早发宁海寿宁道中过奉化
释正觉（宋代）

晓径风香雨阵红，凿崖棱石上梯空。
勤归鸟语春过半，投饭人家日正中。
山怪翠寒台对偶，溪能柔碧剡相通。
杨华便是浮萍草，踪迹又随流水东。
览褒子卧病一绝聊以题示
韦应物（唐代）

念子抱沈疾，霜露变滁城。独此高窗下，自然无世情。
金钱菊
史铸（宋代）

天女将图买断秋，筭来白帝价难酬。
金钱满合翻嫌富，撒向幽丛竟不收。
偈颂一百零一首
释慧性（宋代）

指天指地独称尊，搅动乾坤海岳昏。
自从赚杀人无数，直至而今无脑门。
送蔡秀才之漳浦
释善珍（宋代）

夜冷萤窗书倦看，解鞍南去路漫漫。
霜乾处士梅花圃，日照先漫苜蓿盘。
乞米剩堪供鹤料，钓鳌重怕坏鱼竿。
何当著意抛妻子，共入深山学养丹。
送刘学士知衡州
欧阳修（宋代）

杨子懒属书，平居惟嗜酒。
一沐或弥旬，解酲须五斗。
淡尔轻荣利，何常问无有。
忍忆四马归，行为一麾守。
湘酎自古醇，醽水闻名久。
簿领但盈几，圣经不离口。
湖田赋稻蟹，民讼争◇亩。
兀尔即沈冥，安能知可否。
聊为寄情乐，岂与素怀偶。
藏器思适时，投刃宁烦手。
行当考官绩，忽复困甖缶。
江城子 其一 和德初灯夕词次叶石林韵
毛幵（宋代）

神仙楼观梵王宫。月当中。望难穷。坐听三通，谯鼓报笼铜。

还忆当年京辇旧，车马会，五门东。

华堂歌舞间笙钟。夕香濛。度花风。翠袖传杯，争劝紫髯翁。

归去不堪春梦断，烟雨晓，乱山重。
游云居四首 其四
李彭（宋代）

冉冉山云低度墙，涓涓流水响长廊。不缘抱病关鬲冷，早赋式微缘底忙。
偈颂一百三十三首 其一一四
释法薰（宋代）

和尚子，莫妄想。怀州牛吃禾，益州马腹胀。南山饶你七穿八穴，也未免手中痛棒。
次韵元礼春怀十首
黄庭坚（宋代）

春心分付酒杯销，勿为浮云妄动摇。
试觅金张池馆问，几人能插侍中貂。
闻袁莞沙移守夷陵
李秉同（明代）

分符报政未经年，路绕衡阳喜复传。冠服已将回左衽，湖湘容易转吴船。

功联汉柱青云上，忧系燕台玉几前。此去荆门应不远，金溪馀韵想依然。
曾宏父将游吴兴示所和叶内相八首次其韵太守亦和故并及之 其四
刘一止（宋代）

使君觅句自超绝，江边乌桕能绝人。我疑秘思有天巧，滉漾胸中百顷春。
金缕曲 纪檗子徵君话旧有感
顾贞观（清代）

皂帽缁尘卷。任相猜、杜陵野老，伤心顿遣。倦眼摩挲双阙望，铅泪铜盘偷泫。

辇毂下、一窝如茧。乘兴偶然迷出处，泛虚舟、试狎蓬莱浅。

供醉吐，锦茵展。

身终隐矣那须显。数升平、白门标榜，纷纷阔扁。及至时危钩党密，香凤并遭鹰犬。

羡此际、冥鸿独免。阅尽宫邻金虎局，更何人、痛哭三朝典。

天宝话，舌频剪。
莆阳龚生名应龙号潜于
王慎中（明代）

神龙神不测，勿用为时屯。沕穆形难偶，深潜德可论。

知机犹户坯，好遁是泥蟠。问易将因尔，又忘得象言。
句
高某（宋代）

拟约沧江异姓兄。
不浮欲卜居霅川而未决再韵趣之
高斯得（宋代）

君如夏日槐，深阴正亭午。
我如秋渚莲，心老味加苦。
卜居既未果，会面真堪数。
二米同一稃，何时如秬黍。
我今居异邦，一齐咻众楚。
出门无所诣，欲话谁晤语。
盍念荆同生，毋忧豆逢煮。
急来共伏腊，相与续妣祖。
昔人兄弟多，八龙及三虎。
安有予二人，而堪长龃龉。
句 其四十六
高似孙（宋代）

莼逢鲈始服，橙入蟹偏香。
菩萨蛮（拟古）
米芾（宋代）

蒹葭风外烟笼柳。数叠遥山眉黛秀。微雨过江来。烦襟为一开。

沙边临望处。紫燕双飞语。举酒送飞云，夜凉愁梦频。
颂证道歌·证道歌
释印肃（宋代）

观恶言，是功德，
妙明岂假旃檀刻。一言一喝彻圆音，
不用耳闻须得得。
鸦九剑－思决壅也
白居易（唐代）

欧冶子死千年后，精灵闇授张鸦九。鸦九铸剑吴山中，

天与日时神借功。金铁腾精火翻焰，踊跃求为镆铘剑。

剑成未试十馀年，有客持金买一观。谁知闭匣长思用，

三尺青蛇不肯蟠。客有心，剑无口，客代剑言告鸦九。

君勿矜我玉可切，君勿夸我钟可刜.不如持我决浮云，

无令漫漫蔽白日。为君使无私之光及万物，

蛰虫昭苏萌草出。
拟大明铙歌曲十八首 其九 降谷珍
胡应麟（明代）

方谷珍，起盗薮。乘元之乱，窃据一方地如斗。耗金币，大官酒。

海上时时飞且走，如鬼如蜮鸡与狗。大明当空烛九有，举宗乞命窜海口。

帝悯其愚印加肘，以较群雄最小丑。
五龙宫
顾璘（明代）

日出雪仍积，林深路不分。行过千涧道，来谒五龙君。

仙人馀故宅，玉简空灵文。对此烟雾窟，徒然惭垢氛。
东阳十题 其二 蠹简
杨载（元代）

往古韦编在，何年始汗青。蠹虫深卜宅，科斗少成形。

泯灭阽秦火，搜罗出汉廷。斯文天未丧，不敢望全经。
自接泥渡再还富池
董嗣杲（宋代）

接泥当有渡，截水欲无梁。
白日风声恶，沧波鹭点凉。
閒身缠暑疢，故里报秋荒。
渺渺孤生托，浑如堕絮忙。
过吕仙洞四首
陈造（宋代）

尘踪了鸟病催残，梦谒真人九转丹。
已熟浮生枯骨观，更悲凡质遇天难。
美人蕉
张湄（清代）

亭亭清影绿天居，扇暑招凉好读书。怪底弹文出修竹，美人颜色胜芙蕖。
冬日独醉书感八章用少陵秋兴韵 其三
姚燮（清代）

夸父横戈怨堕晖，南天鹑鸟动希微。难持铁券盟钱俶，悔掣金希召岳飞。

妄檄烦书同律令，但筹下策亦依违。长城散牧多閒马，可惜霜严苜不肥。
闱中与张亨父同号舍喜赠
孔宪彝（清代）

尽日望不至，相逢此最奇。几人争问讯，怪尔竟来迟。

海内诗名盛，贫中病骨支。城南天尺五，好醉晚春时。
将别陈元孝既作诗不能自己又赋时季春四日
魏礼（清代）

春色不华石，祁寒不泐金。丈夫相为死，在此一寸心。

见君梦寐相，胡使忧难任。暮春迫艳花，片片随江潭。

晖日亦知晏，阴谐自知阴。阴晏各代续，华发遂来侵。

我非羽翼鸟，何以集君林。
秋日村居
李西堂（清代）

荒村记树老破篱斜，就里炊烟住几家。一夜西风凉过雨，朝来开遍豆棚花。
方允迪挽词二首 其二
吕本中（宋代）

惟君好兄弟，少小共声名。岂止千人杰，俱为一代英。

云何卧丘壑，不使至公卿。恸哭松风远，悲云咽莫声。
南山有高树行赠李宗闵
韩愈（唐代）

南山有高树，花叶何衰衰。上有凤凰巢，凤凰乳且栖。

四旁多长凤，群鸟所托依。黄鹄据其高，众鸟接其卑。

不知何山鸟，羽毛有光辉。飞飞择所处，正得众所希。

上承凤凰恩，自期永不衰。中与黄鹄群，不自隐其私。

下视众鸟群，汝徒竟何为。不知挟丸子，心默有所规。

弹汝凤叶间，汝翅不觉摧。或言由黄鹄，黄鹄岂有之。

慎勿猜众鸟，众鸟不足猜。无人语凤凰，汝屈安得知。

黄鹄得汝去，婆娑弄毛衣。前汝下视鸟，各议汝瑕疵。

汝岂无朋匹，有口莫肯开。汝落蒿艾间，几时复能飞。

哀哀故山友，中夜思汝悲。路远翅翎短，不得持汝归。
郴州
张舜民（宋代）

橘井苏仙宅，茶经陆羽泉。
万峰团雉堞，二水汇城輭。
午步
韩淲（宋代）

气晴天惟澄，春物自朝暮。沿流陟危磴，绝壑理幽步。

云根见泉脉，僧房杳回互。岂无我同心，杯来饮为度。
流民叹
黄庭坚（宋代）

朔方频年无好雨，五种不入虚春秋。
迩来后土中夜震，有似巨春复戴三山游。
倾墙摧栋压老弱，冤声未定随洪流。
地文划劙水觱沸，十户八九生鱼头。
稍闻澶渊渡河日数万，河北不知虚几州。
累累襁负襄叶间，问舍无所耕无牛。
初来犹自得旷土，嗟尔後至将何怙。
刺史守令真分忧，明诏哀痛如父母。
庙堂已用伊吕徒，何时眼前见安堵。
疏远之谋未易陈，市上三言或成虎。
祸灾流行固无时，尧汤水旱人不知。
桓侯之疾初无证，扁鹊入秦始治病。
投胶盈掬俟河清，一箪岂能续民命。
虽然犹愿及此春，略讲周公十二政。
风生群口方出奇，老生常谈幸听之。
梅 其二
韩淲（宋代）

今年全未作梅诗，与向花边浪品题。不分雪霜摧剥尽，尚须天品照临之。

静看冷蕊无人会，閒绕孤根只自知。犹有幽禽解鸣舞，为予酬酢殆移时。
落梅花
王诜（宋代）

寿阳妆晚，慵匀素脸，经宵醉痕堪惜。前村雪里，几枝初绽，□冰姿仙格。忍被东风，乱飘满地，残英堆积。可堪江上起离愁，凭谁说寄，肠断未归客。

流恨声传羌笛。感行人、水亭山驿。越溪信阻，仙乡路杳，但风流尘迹。香艳浓时，东君吟赏，已成轻掷。愿身长健，且凭阑，明年还放春消息。
山斋夜坐二首
白玉蟾（宋代）

惊梦猿三咽，窥帷月一痕。
无人空犬吠，依旧掩柴门。
山行
陈宓（宋代）

禽声戛玉琤如堕，蝶翅新妆粉欲飞。
山静物闲无一事，却嫌钓叟下鱼矶。
广州试越台怀古
黄滔（唐代）

南越千年事，兴怀一旦来。歌钟非旧俗，烟月有层台。

北望人何在，东流水不回。吹窗风杂瘴，沾槛雨经梅。

壮气曾难揖，空名信可哀。不堪登览处，花落与花开。
天香喷道
袁宗道（明代）

独有金粟园，宜供金粟佛。瞥闻金粟香，掷去碍膺物。
红莲盛开漫兴二首 其二
王宠（明代）

秀色不忍见，朝云疑有无。湘妃行拾翠，天女笑投壶。

日映霓裳举，风回玉袖扶。若耶溪更好，转忆向江湖。
登恒山 其二
陶澄（清代）

不尽浮云起北隅，离离城郭望中孤。荒原白草还今古，战骨青磷半有无。

委伏万山连抱犊，巑岏一道隐飞狐。凭高莫问探符事，昔日嬴秦亦已徂。
何道两山
张侃（宋代）

两山青不尽，吾眼未曾经。问法维摩室，留名处士星。

地深藏白雾，天远纳苍冥。我亦倦游者，何时结草亭。
和向巨源冷语
吴芾（宋代）

长空一夜飞瑞叶，正是人间苦寒月。
静坐遥闻修竹折，天惨云愁风更冽。
喜君试水烹春雪，却笑酒酣长耳热。
重阳有感二首 其二
费墨娟（清代）

满帘秋色总凄其，堤柳飘摇黯淡姿。遣兴朗吟枫落句，衔杯聊淡菊开诗。

题糕盛事追前辈，赐橘荣恩感昔时。欲陟高岗频眺望，那堪佳节雨如丝？
秋霖中过尹纵之仙游山居
白居易（唐代）

惨惨八月暮，连连三日霖。邑居尚愁寂，况乃在山林。

林下有志士，苦学惜光阴。岁晚千万虑，并入方寸心。

岩鸟共旅宿，草虫伴愁吟。秋天床席冷，夜雨灯火深。

怜君寂寞意，携酒一相寻。
谒金门·香漠漠
卢祖皋（宋代）

香漠漠。低卷水风池阁。玉腕笼纱金半约。睡浓团扇落。雨後凉生云薄。女伴棹歌声乐。采得双莲迎笑剥。柳阴多处泊。
山沧溟隐谷
朱元璋（明代）

野人孤寂万重山，夜听猿啼峰顶间。洞口白云时自长，溪中清水日流湍。

柴扉半掩松森处，炉火频添月色閒。已绝世尘忘俗事，吞霞服气玩灵丹。
送顾太史册封朝鲜
王士骐（明代）

葱秀山头晓色鲜，月明茅屋汉江船。
登临纵发挥毫兴，莫许陪臣有和篇。
次韵晁单州诗六首 其五
刘攽（宋代）

侧径蜂飞忙蔽日，绿阴莺语静移时。自疑寂寞扬雄宅，最爱清和谢监诗。

词客篇章写桐叶，饮流筹箸折花枝。相望十舍不相就，两地风光镇所思。
宫词
宋白（宋代）

外国人来献宝珠，瑠璃双眼赤金须。
奇形不欲宫中见，诏遣滕王进画图。
如梦令·有寄
苏轼（宋代）

为向东坡传语。人在玉堂深处。别后有谁来，雪压小桥无路。归去。归去。江上一犁春雨。
小重山 括十二山成一阙
安经德（清代）

四望绕庐十二峰，天然文笔峭，宛湖东。藏书石室访梁鸿，奚奈断，南案亘高嵩。

香送白丹风，旗飘西堠上，拂鸡笼。凤凰雏伏独潜踪，龙舒腿，胶岭北屏雄。
明月山怀独孤崇鱼琢
贾岛（唐代）

明月长在目，明月长在心。在心复在目，何得稀去寻。

试望明月复，孟夏树蔽岑。想彼叹此怀，乐喧忘幽林。

乡本北岳外，悔恨东夷深。愿缩地脉还，岂待天恩临。

非不渴隐秀，却嫌他事侵。或云岳楼钟，来绕草堂吟。

当从令尹后，再往步柏林。
建剑途中即事
陈藻（宋代）

山化千般障，田敷百级阶。
林杉森似戟，滩水叫如雷。
蔬笋常供膳，鸡鱼间有杯。
吾乡多食物，女慕白粳来。
剡溪书怀三绝 其三
卢襄（宋代）

山杏枝头鹎鵊儿，来传春意语多时。脆红可是浑无力，不奈东风尽日吹。
题自肯庵
释德洪（宋代）

诸方说禅炙手热，此庵默坐如冰冷。美食不中饱人餐，他人不肯我自肯。
和微之游湖春夏秋冬四绝
韩维（宋代）

败荷衰折水西流，极目清光好放舟。
幸有主人频卜昼，肯同俗子更悲秋。
南康夜宴东溪留别郡守陆郎中
张蠙（唐代）

飘然野客才无取，多谢君侯独见知。竹叶樽前教驻乐，

桃花纸上待君诗。香迷蛱蝶投红烛，舞拂蒹葭倚翠帷。

明发别愁何处去，片帆天际酒醒时。
久阴
刘敞（宋代）

南方信卑湿，风雨无时节。春风仍晚寒，阳和恐中绝。

蛟龙乘江湖，云雾欺日月。驱除怀熏风，悒悒生内热。
溪馆送别
周弼（宋代）

旅馆成佳集，临觞送远征。
厨烟含烛焰，溪雨夺琴声。
愁动草边色，恨牵花外情。
明朝过平望，应念隔春更。
召伯埭上斗野亭
苏辙（宋代）

细雨添春色，微风净闸流。
徂年半今世，生计一扁舟。
饮食随鱼蟹，封疆入斗牛。
江波方在眼，转觉此生浮。
日者张一麟求诗谩与二绝句
赵蕃（宋代）

惶恐离头住过秋，秋风吹白几分头。
倚楼看镜嫌多事，况问阴阳家者流。
过临平二首
方回（元代）

行在名存一梦惺，西湖路近六长亭。
陈桥驿与临平镇，兴废何人了汗青。
武夷漫兴二首
胡炎（宋代）

棹转溪回生面开，此峰竟作别峰猜。
云堆石路迷山脚，忽听鸡声缥缈来。
＊心香 赠王五先生送环墙内饮膳
马钰（金朝）

教去当除，争办斋厨。弟兄懑、错用功夫。不如休歇，早认元初。便觅云根，寻云脚，履云衢。喘息如龟，似有如无。觉冲和、来往宽舒。斡旋山岳，呼吸江湖。得产仙胎，成仙质，赴仙都。
郊庙歌辞。夕月乐章。肃和
佚名（唐代）

测妙为神，通微曰圣。坎祀贻则，郊禋展敬。

璧荐登光，金歌动映。以载嘉德，以流曾庆。
联璧卷
姚纶（明代）

仙子瑶台玉一双，碧桃红杏递生香。绛裙拂地春同步，宝镜开生晓并妆。

织翠舞衫封蛱蝶，泥金歌扇画鸳鸯。卷中乍识春风面，恼我题诗一断肠。
雪中济南道上携张就山同行忽失所在诗以觅之
于慎行（明代）

雨雪携同好，行行失所如。细寻东郭履，久驻信陵车。

误恐迷花径，寒应殢酒庐。居然成间阔，暝色野踌蹰。
宫词 其七
张公庠（宋代）

月落银台初勘契，一声金锁禁门开。千官耸辔争朝路，驺士笼街宰相来。
送朱兵曹回越
贾岛（唐代）

星彩练中见，澄江岂有泥。潮生垂钓罢，楚尽去樯西。

碛鸟辞沙至，山鼯隔水啼。会稽半侵海，涛白禹祠溪。
闲咏
陆游（宋代）

身似地行僊，心非欲界天。
舆竿声轧轧，巾角影翩翩。
买菊穿苔种，怀茶就井煎。
归来书遶坐，随处一欣然。
丙寅除夕
伊福讷（清代）

鼎鼎复堂堂，流年亦太忙。惊心来不已，弹指去何乡。

且喜镫如月，休歌镜有霜。团圞小儿女，欢笑劝椒觞。
雅山遇雨
彭孙贻（明代）

怪石𥓂砑鸟道危，屐痕扶雨过厜㕒。高崖草木深秋变，众壑阴晴万象疑。

残月吐洲孤蚌减，枯松坠子野禽饥。披榛处处寻遗迹，惆怅山僧总未知。
山城
张裕谷（清代）

桂烛光残冷画屏，连宵风雨送流萤。秋声只在芭蕉上，夜半山窗倚枕听。
笔架山
辛好礼（宋代）

清秋山水无不宜，笔架之峰天下奇。
高蟠斗极鸟先却，幽测珠光龙未知。
天清钟磬度霄转，月黑星河当户垂。
却念浮丘应识我，满空风雨遴新诗。
句
赵崇嶓（宋代）

天形低赴海，潮势直通吴。
小极音哑感赋四首 其三
陈曾寿（清代）

投艰坐敛手，才疏甘抱寂。进德虽未能，差觉诸妄息。

结交诸老虽，一一山丘隔。硕果存义宁，至宝倍珍惜。

绸缪袁与陈，每岁约一集。聚处常悤悤，别后苦相忆。

晚节得久要，堂堂可以毕。
张吕环选胜图
姚鼐（清代）

何处龙眠胜，无如太傅坟。岚光千嶂合，泉响四边分。

前月吾行至，春风鸟独闻。只怜烟月暝，幽绝不逢君。
十六字令 闺夜
丁澎（清代）

秋月悄，玉筝和泪弹。梧桐夜，花影上钗寒。
累石
尹台（明代）

累石南纡一径微，群山回合突成围。渚云淰淰初凝旆，江雨成成忽在衣。

唤侣渔舟仍独泛，趁人沙鸟故高飞。平生疏豁真成性，散发惟便旧钓矶。
奉和袭美酬前进士崔潞盛制见寄因赠至一百四十言
陆龟蒙（唐代）

孔圣铸颜事，垂之千载馀。其间王道乖，化作荆榛墟。

天必授贤王，为时攻翦除。轲雄骨已朽，百代徒趑趄。

近者韩文公，首为闲辟锄。夫子又继起，阴霾终廓如。

搜得万古遗，裁成十编书。南山盛云雨，东序堆琼琚。

偶此真籍客，悠扬两情摅。清词忽窈窕，雅韵何虚徐。

唱既野芳坼，酬还天籁疏。轻波掠翡翠，晓露披芙渠。

俪曲信寡和，末流难嗣初。空持一竿饵，有意渔鲸鱼。
重送文处厚，因寄蜀父老三首
范成大（宋代）

下峡东归十五年，因君话旧意茫然。
烦将远道悠悠梦，直到天西暑雪边。
卜算子 夹城八景 其一 夹城夜月
王洪（明代）

孤月泛江秋，露下高人静。期着佳人夜不来，坐转霜梧影。

吹彻紫鸾箫，宝篆烟销鼎。桂子飞香下广寒，银汉秋波冷。
同乐天送河南冯尹学士
刘禹锡（唐代）

可怜五马风流地，暂辍金貂侍从才。阁上掩书刘向去，

门前修从孔融来。崤陵路静寒无雨，洛水桥长昼起雷。

共羡府中棠棣好，先于城外百花开。
虞美人 题陈公明所藏曲册
张炎（宋代）

黄金谁解教歌舞。留得当时谱。断情残意落人间。汉上行云迷却、旧巫山。

妆楼何处寻樊素。空误周郎顾。一帘秋雨剪灯看。无限羁愁分付、玉箫寒。
瓶峰古松
王尔烈（清代）

西阁依云筑，孤峰近砌斜。石无凡土壤，松带古烟霞。

偃蹇天相压，参差日欲遮。生枯双幻影，谨并画图誇。
谒金门·塘水碧
范成大（宋代）

塘水碧。仍带面尘颜色。泥泥縠纹无气力。东风如爱惜。

恰似越来溪侧。也有一双鸂鶒。只欠柳丝千百尺。系船春弄笛。
草间深江而有行舟之老
徐渭（明代）

杜老唤鸬鹚，江深草阁低。沿江寻酒伴，船过石头西。
用韵谢史山长德秀招饮醉甚
方回（元代）

日困公家酒，身浮似片云。
扶归忘路无，鼾卧过宵分。
真是杯中圣，殊非鬲上醺。
老饕何可数，合作送穷文。
送黄大景仁至都门四首 其四
洪亮吉（清代）

踪迹平生苦未闲，我贫君病改朱颜。料量绝业思传世，各有名朱待闭关。

晓袂静看云气白，夜灯慵拂剑光斑。偏惭楚客多乡思，依旧春风策蹇还。
题赵焕文茂才 其三
周在镐（清代）

忍死须臾大节更，君家承旨尚偷生。流传书画人争宝，试比君名孰重轻。
金刚随机无尽颂·法身非相分第二十六
释印肃（宋代）

色见终难见，就裹明须现。
回头彻见时，不离娘生面。
寄怀石甫
刘开（清代）

怪雨盲风苦梦思，故人作吏久天涯。全家渡海非吾意，万里腾声动主知。

烟树瘴消春晓日，鱼龙气静夜谈时。可能豪荡还如昔，银烛高筵坐咏诗。
美许士谦选壮丁有法二章 其一
叶颙（元代）

霜台宪郎文且武，曾侍绣衣持玉斧。指挥猛士气如虹，要缚南山白额虎。

檄书下县点壮丁，十万农夫胜羽林。不跨黄牛骑白马，腰弓直入秋云深。

丧乱以来无定止，民物萧条半为鬼。郡县诛求犹未已，眼观如宜泪如雨。

于戏安得老天开太平。尽戮奸贪天下治。
身外
林希逸（宋代）

身外荣枯时与命，眼前好恶古犹今。不须指拟文章力，且要消除人我心。

贫甚可无餐玉法，闲多好和玩珠吟。春残任待花饶笑，竹几蒲团味自深。
得充国书报都中葺所居初成辄以自慰作一首寄子京
宋庠（宋代）

昔贵三公第，今营一亩居。聊堪避燥湿，兼欲贮琴书。

兽窟犹思骋，鹪巢不愿馀。长安穷僻地，吾亦爱吾庐。
道中寒食
陈与义（宋代）

斗粟淹吾驾，浮云笑此生。
有酒酬岁月，无梦到功名。
客里逢归雁，愁边有乱莺。
杨花不解事，更作倚风轻。
观泉
荣光世（清代）

名山看罢看名泉，彻底晶莹石乳鲜。鉴我鬓眉澄我虑，不徒汲取带云煎。
早春寄怀邓伯乔戴公纶戴安仲
李孙宸（明代）

东风吹雨过松涛，倚槛临风首重搔。地以幽栖缘渐简，人当遥望思偏劳。

灯宵竹叶谁同醉，春水兰舟自学操。莫讶故人今偃蹇，由来疏懒卧能高。
早春后园即事
释行海（宋代）

紫芽红甲爆春枝，幽步寻芳款款移。
蜂未出房寒尚在，梅花开遍不曾知。
嘉则拟红衫四貌 其二 东山拥伎
徐渭（明代）

道人道帔剪轻霞，醉卧青楼小伎家。小伎红衫何处买，同是南京杏子纱。
韩祠三首 其二
刘克庄（宋代）

一宵丑类徙南溟，靡待仙官敕六丁。宗闵与绅空并世，可怜不似鳄鱼灵。
题梅四首
袁甫（宋代）

花勿尽开，尽开香歇。
勿待月圆，缠圆即缺。
访天台菴
蔡襄（宋代）

幽人去未还，门户和云闭。
亭午树阴圆，深冬泉响细。
寒生群鸟鸣，清彻孤鹤泪。
寂寞傍山归，写向沧溟际。
题孔明抱膝图
张昱（元代）

抱膝长吟彼一时，卧龙消息有谁知？能听天下三分计，赖有刘家大耳儿。
和裴端公枢芜城秋夕简远近亲知
窦常（唐代）

岁积登朝恋，秋加陋巷贫。宿酲因夜歇，佳句得愁新。

尽日凭幽几，何时上软轮。汉廷风宪在，应念匪躬人。
答宗钦诗
高允（南北朝）

汤汤流汉，蔼蔼南都。载称多士，载耀灵珠。邈矣高族，代记丹图。

启基郢域，振彩凉区。

吾生倜傥，诞发英风。绍熙前绪，奕世克隆。方圆备体，淑德斯融。

望倾群雄，响振华戎。

响振伊何，金声克著。匡赞西藩，拯厥时务。放志琴书，恬心初素。

潜思渊渟，秀藻云布。

上天降命，祚钟有代。协耀紫宸，与乾作配。仁迈春阳，功隆覆载。

招延隐叟，永贻大赉。

伊余栎散，才朽质微。遭缘幸会，忝与枢机。窃名华省，厕足丹墀。

愧无荧烛，少益天晖。

明升非谕，信渐难兼。体卑处下，岂曰能谦。进不弘道，退失渊潜。

既惭朱阙，亦愧闾阎。

史班称达，杨蔡致深。负荷典策，载蹈于心。四辙同轨，覆车相寻。

敬承嘉诲，永佩明箴。

远思古贤，内寻诸己。仰谢丘明，长揖南史。遐武虽存，高踪难拟。

夙兴夕惕，岂获恬止。

时之圯矣，灵运未通。凤马殊隔，区域异封。有怀西望，路险莫从。

王泽远洒，九服来同。

有昔平吴，二陆称宝。今也克凉，吾生独矫。道映儒林，义为群表。

我思与之，均于纻缟。

仁乏田苏，量非叔度。韩生屡降，林宗仍顾。千载旷游，遘兹一遇。

藻咏风流，鄙心已悟。

年时迅迈，物我俱逝。任之斯通，拥之则滞。结驷贻尘，屡空亦敝。

两闻可守，安有回赐。

诗以言志，志以表丹。慨哉刎颈，义已中残。虽曰不敏，请事金兰。

尔其励之，无忘岁寒。
哭静闻禅侣 其五
徐弘祖（明代）

鹤影萍踪总莫凭，浮生谁为證三生。护经白刃身俱赘，守律清流唾不轻。

一篑难将馀骨补，半涂空托寸心盟。别时已恐无时见，几度临行未肯行。
送王云裳大令奉调赴省
陈崇牧（清代）

司业归河中，昌黎叙斯传。泉明去柴桑，亦仰二疏贤。

安静实循良，廉退景古先。所以振奇人，饮马亦投钱。

处贵在能贫，无求泽乃延。王侯昔下车，军符如火煎。

赈灾劳借箸，惩贪戒告缗。以此宽大政，疲氓稍息肩。

一朝解尘缨，厌作出山泉。岂徒宦情淡，耻与俗吏缘。

诗卷如牛腰，讼庭有鱼悬。天末来清风，请续归兮篇。
唐铙歌鼓吹曲·东蛮
柳宗元（唐代）

东蛮有谢氏，冠带理海中。
自言我异世，虽圣莫能通。
王卒如飞翰，鹏骞骇群龙。
轰然自天坠，乃信神武功。
系虏君臣人，累累来自东。
无思不服从，唐业如山崇。
百辟拜稽首，咸愿图形容。
如周王会书，永永传无穷。
睢盱万状乖，咿嗢九译重。
广轮抚四海，浩浩如皇风。
歌诗铙鼓间，以壮我元戎。
闺怨
曹勋（宋代）

头上百宝钗，终身不相失。
唯有鸳鸯席，承欢难可毕。
和李溉之舞姬脱鞋吟
欧阳玄（元代）

宫袍绣蹙金花绮，红绡紧衬双鸾尾。盈盈慢服舞腰轻，綵云飞处香风起。

藕丝掣断春云松，瑞莲双结并头红。夭夭曲曲玉弯卷，翠凫飞去天欲软。

玉阶秀茁兰笋长，琼沙迸出芦牙浅。徘徊困倚东风力，湿砌香云坠无迹。

无限娇羞不自持，君王唤起扶花立。
有所思
白玉蟾（宋代）

苍官无禄花有封，花王开国胙春风。
不念苍官秦大夫，竹君亦嗤梅兄聋。
夜寒愁吟正无思，青灯唤人补残睡。
梦为蝴蝶宿花回，画角吹香蒸素被。
耜岩连和六首予与汪子新亦各再和二首 其二
方一夔（宋代）

风韵孤高百尺岩，敝袍争得似荷衫。久知郤氏声名远，自愧宾王骨相凡。

閒捣香涎供玉杵，戏题綵帖拂尘函。醉来为问姮娥信，更倩鱼传与雁衔。
沁园春·身处玄门
李道纯（元代）

身处玄门，不遇真师，徒尔劳辛。若绝若无为，争知阖癖，多闻博若，宁脱根尘。固守自然，终成断灭，着有着无都不真。般般假，那星儿妙处，参访高人。一言说破元因。直指丹头精气神。问一穷玄关，本无定位，两般灵物，只在心身。动静相因，有无交入，五气朝元万善臻。幽奇处，把一元簇在，一个时辰。
广信遇庞大参元化
邵宝（明代）

两省分司偶此同，不堪信宿又西东。衣冠元重藩臣体，议论犹西国士风。

春殿香烟趋北阙，夜堂灯火坐南宫。它年更有相逢地，又引鹅湖入话中。
求余敬可字与小儿习不至
徐瑞（宋代）

点{左黑有南}今谁妙，波戈古莫稽。
要令识陈马，不是厌家难。
邺瓦玄云湿，溪藤暮雨凄。
婢无鹅可换，万一付归奚。